«Къэбэрдейхэр японхэм хъыжьагъэкIэ йофIэкI», — жиIащ Урысей Федерацэм и Президент Путин Владимир ди къэралым дзюдомкIэ и гуп къыхэхам иджыблагъэ щыIущIам
Иджыпсту Сочэ зыщызыгъасэ Урысей Федерацэм дзюдомкIэ и командэ къыхэхам хэтхэмрэ абыхэм я тренерхэмрэ мы махуэхэм яхуэзащ къэралым и Президент Путин Владимир. Абы и тренер нэхъыщхьэ Гамбэ Энцо УФ-м и паспортыр гуфIэгъуэ щытыкIэм иту хуигъэфэщащ икIи ехъулIэныгъэ куэдкIэ и гъэсэнхэм зэращыгугъыр къыхигъэщащ.
— Дзюдор къыщежьар Япониеращ, ауэ абы щыщхэми дакъыщIапикIуэтын щыIэкъым, — къыхигъэщащ Путиным. — Сэ мыбы зыщызыгъасэхэм ящыщ зым сепсэлъылIати, ар къэбэрдей щIалэу къызжиIащ. Абы и зэфIэкIхэм тепщIыхьмэ, къэбэрдейхэр японхэм хъыжьагъэкIэ йофIэкI.
Урысейм и Президентым и апхуэдэ псалъэхэр лъабжьэншэкъым. Ди къэралым дзюдомкIэ и командэ къыхэхам адыгэхэм я нэхъыбэ зы лъэпкъи хэткъым. Хьэлъагъ зэмылIэужьыгъуэхэм бжьыпэр щаIыгъщ Европэми дуней псоми увыпIэ нэхъ лъагэ дыдэхэр къыщызыхьахэу бэнакIуэ лъэрызехьэхэу Мудрэн Беслъэн, Джэданэ Алим, Хьэбэчыр Мурат, Къамбий Аслъэн сымэ, нэгъуэщIхэми. УФ-м и командэ къыхэхам и тренер нэхъыжьхэщ Олимп Джэгухэм жэз медалыр къыщызыхьа Тау Хьэсэнбийрэ Гран-При дунейпсо саугъэтыр зыIэщIэлъ Гъэунэ Анзоррэ. Абыхэм ерыщу зыхуагъэхьэзыр гъэмахуэ дызыхуэкIуэм Бразилием и къалащхьэм щекIуэкIыну Олимп Джэгухэм. Ди щIалэхэр а зэхьэзэхуэм къызэрыщыхэжаныкIынум шэч къытетхьэркъым.
Жыласэ Заурбэч.
Сурэтым: IэщэкIэ ЗэщIэузэда Къарухэм я дунейпсо чемпионатым щытекIуа, дунейпсо классымкIэ спортым и мастер, УФ-м дзюдомкIэ и командэ къыхэхам и тренер нэхъыжь Гъэунэ Анзор къэралым и Президент Путин Владимир дэщIыгъущ.
